Nuqqas ta' ħaqq kullimkien Imsejken jien! Għax sirt bħal min irid jiġbor il-frott tas-sajf, qisni tilqit wara qtigħ l-għeneb: ebda għanqud ma ssib x'tiekol, jew xi tina bikrija milli nħobb jien! Għab il-bniedem twajjeb mill-pajjiż, u ħadd ġust fost il-bnedmin. Kulħadd jissajja għad-dmija, kulħadd jonsob xibka għal sieħbu. Idejhom qegħdin biex jagħmlu l-ħsara; il-prinċep u l-imħallef jittallbu rigali, u l-kbir jitkellem kif jogħġob lilu; kulħadd iħawwad. U l-aħjar fosthom qishom xewka, l-aktar nies sewwa fosthom qishom ħarġa ħurrieq. Jasal jum l-għases tiegħek, il-kastig tiegħek, imbagħad tiġihom it-taħwida. Tafdawx f'għajrkom, isserrħux raskom fuq il-ħbieb. Oqgħod attent li ma tiftaħx fommok ma' dik li tistrieħ fi ħdanek. Għax l-iben imaqdar lil missieru, il-bint tqum għal ommha, il-mara kontra omm żewġha, u l-għedewwa tal-bniedem ikunu nies daru. Imma jien nittama fil-Mulej, nistenna 'l Alla tas-salvazzjoni tiegħi, Alla tiegħi jismagħni. Sijon imżebilħa mill-għadu Tifraħ xejn minħabba fija, għadu tiegħi , għax jien, jekk waqajt, nerġa' nqum; jekk ninsab fid-dlam, Alla d-dawl tiegħi. Ladarba ħtejt kontra l-Mulej, jien nissaporti fuqi l-korla tiegħu, sa ma jaqta' l-kawża tiegħi u jagħmel ħaqq miegħi; imbagħad hu joħroġni għad-dawl ħa nara l-għemejjel sewwa tiegħu. Meta dik li hi għadu tiegħi tara dan, hi tinkesa bil-mistħija, hi li kienet tgħidli: "Fejn hu Alla tiegħek?" Jitpaxxew għajnejja biha; imma hi tkun mgħaffġa bħat-tajn tat-triqat. Jitħabbar it-tiġdid Ara jum li jerġgħu jinbnew swarek , il-jum li jitwasslu fil-bogħod trufijietek, il-jum li jiġu għandek mill-Assirja u sa mill-Eġittu, minn Tir u sa min-naħa tal-Ewfrat, minn baħar sa ieħor u minn muntanja sa oħra. U l-art issir ħerba, ħtija ta' dawk li jgħammru fiha, minħabba frott għemilhom. Talba kontra l-ġnus Irgħa l-poplu tiegħek taħt ix-xettru tiegħek, il-merħla, il-wirt tiegħek, maqtugħa għaliha ġol-foresta, fil-qalba ta' ġnejna sabiħa. Jalla tirgħa f'Basan u f'Gilgħad, bħal fiż-żmien ta' dari! Urina għeġubijietek, bħal meta ħriġt mill-Eġittu. Il-ġnus jaraw u jitħawdu, minkejja ħilithom kollha; iqiegħdu idhom fuq fommhom, widnejhom jittarrxulhom; jilagħqu t-trab bħas-serp, bħall-bhejjem li jitkaxkru mal-art; joħorġu mriegħda mill-moħbiet tagħhom, lejn il-Mulej, Alla tagħna, jitkexkxu u jibżgħu quddiemek. Sejħa għall-maħfra ta' Alla Min hu Alla bħalek li jneħħi l-ħażen, u jaħfer id-dnub lil fdal wirtu? Hu ma żammx il-korla tiegħu għal dejjem, għax lilu jogħġbu juri ħniena. U hu jerġa' jħenn għalina, jixħet ħżunitna taħt saqajh, jarmi ħtijietna kollha f'qiegħ il-baħar. Ġib ruħek ma' Ġakobb bil-fedeltà, bil-ħniena ma' Abraham, bħalma ħlift lil missirijietna minn żmien il-qedem.